CELEX: 62022CN0224
Language: sk
Date: 2022-03-29 00:00:00
Title: Vec C-224/22: Žaloba podaná 29. marca 2022 – Španielske kráľovstvo/Rada Európskej únie

23.5.2022   
            
            
               SK
            
            
               Úradný vestník Európskej únie
            
            
               C 207/20
            
         
      Žaloba podaná 29. marca 2022 – Španielske kráľovstvo/Rada Európskej únie
      (Vec C-224/22)
      (2022/C 207/29)
      Jazyk konania: španielčina
      
         Účastníci konania
      
      
         Žalobca: Španielske kráľovstvo (v zastúpení: J. Rodríguez de la Rúa Puig, splnomocnený zástupca)
      
         Žalovaná: Rada Európskej únie
      
         Návrhy žalobcu
      
      Žalobca navrhuje, aby Súdny dvor
      
                  —
               
               
                  zrušil nariadenie Rady (EÚ) 2022/110 (1) z 27. januára 2022, ktorým sa na rok 2022 stanovujú rybolovné možnosti pre určité populácie rýb a skupiny populácií rýb uplatniteľné v Stredozemnom mori a Čiernom mori, a to v rozsahu, v akom stanovuje (i) maximálne povolené rybolovné úsilie plavidiel s vlečnými sieťami na výlov merlúzy európskej (Merluccius merluccius) a sultánky nachovej (Mullus barbatus) v Alboránskom mori, pri Baleárskych ostrovoch, v severnom Španielsku a v Lionskom zálive (geografické podoblasti 1, 2, 5, 6 a 7) podľa prílohy III písm. c), (ii) maximálne obmedzenia výlovu krevety Aristeus antennatus v Alboránskom mori, pri Baleárskych ostrovoch, v severnom Španielsku a v Lionskom zálive (geografické podoblasti 1, 2, 5, 6 a 7) podľa prílohy III písm. e),
               
            
                  —
               
               
                  uložil Rade Európskej únie povinnosť nahradiť trovy konania.
               
            
         Žalobné dôvody a hlavné tvrdenia
      
      
         Prvý žalobný dôvod:
      
      V súvislosti so stanovením maximálneho povoleného rybolovného úsilia plavidiel s vlečnými sieťami na výlov merlúzy európskej a sultánky nachovej v geografických podoblastiach 1, 2, 5, 6 a 7 sa uvádza:
      
                  1.
               
               
                  Nie je odôvodnené podľa požiadaviek článku 7 ods. 5 nariadenia (EÚ) 2019/1022 (2), pretože neboli uvedené vedecké odporúčania, z ktorých by bolo možné odvodiť podstatný výlov z určitej populácie.
               
            
                  2.
               
               
                  Subsidiárne (i) je v rozpore s článkom 7 ods. 5 nariadenia (EÚ) 2019/1022, pretože vo vedeckých odporúčaniach preskúmaných Španielskym kráľovstvom nie je uvedený podstatný výlov z určitej populácie, (ii) je neprimerané, keďže je zjavne nevhodné na dosiahnutie cieľa nariadenia 2019/1022, pretože nespĺňa požiadavku vedeckých odporúčaní, ani nezodpovedá koherentnému vývoju spoločnej politiky v oblasti rybného hospodárstva v jej trojakom rozmere (ekologickom, hospodárskom a sociálnom) a keďže nie je potrebné z dôvodu, že existujú alternatívne opatrenia na dosiahnutie tohto cieľa (oblasti dočasného zákazu rybolovu, minimálne veľkosti, ako aj výraznejšie obmedzenie nasadenia vlečných sietí).
               
            
         Druhý žalobný dôvod:
      
      V súvislosti so stanovením maximálneho povoleného rybolovného úsilia plavidiel s vlečnými sieťami na výlov krevety Aristeus antennatus v geografických podoblastiach 1, 2, 5, 6 a 7 sa uvádza:
      
                  1.
               
               
                  Nie je odôvodnené podľa požiadaviek článku 7 ods. 3 písm. b) nariadenia (EÚ) 2019/1022, pretože neboli uvedené vedecké odporúčania, z ktorých by bolo možné odvodiť potrebu tohto opatrenia na ochranu populácie.
               
            
                  2.
               
               
                  Subsidiárne (i) je v rozpore s článkom 7 ods. 3 písm. b) nariadenia (EÚ) 2019/1022, pretože uplatnenie tohto opatrenia nie je v tomto nariadené stanovené a z vedeckých odporúčaní preskúmaných Španielskym kráľovstvom ani nevyplýva potreba tohto opatrenia na ochranu populácie, (ii) je neprimerané, keďže je zjavne nevhodné na dosiahnutie cieľa nariadenia 2019/1022, pretože nespĺňa požiadavku vedeckých odporúčaní a prekrýva sa s inými opatreniami na ochranu populácie a keďže nie je potrebné z dôvodu, že existujú alternatívne opatrenia na dosiahnutie tohto cieľa (oblasti dočasného zákazu rybolovu, minimálne veľkosti, ako aj výraznejšie obmedzenie nasadenia vlečných sietí).
               
            
         (1)  Nariadenie Rady (EÚ) 2022/110 z 27. januára 2022, ktorým sa na rok 2022 stanovujú rybolovné možnosti pre určité populácie rýb a skupiny populácií rýb uplatniteľné v Stredozemnom mori a Čiernom mori (Ú. v. EÚ L 21, 2022, s. 165).
      
         (2)  Nariadenie Európskeho parlamentu a Rady (EÚ) 2019/1022 z 20. júna 2019, ktorým sa ustanovuje viacročný plán pre rybolov populácií žijúcich pri morskom dne v západnej časti Stredozemného mora a ktorým sa mení nariadenie (EÚ) č. 508/2014 (Ú. v. EÚ L 172, 2019, s. 1).